ტვინ პიქსი
„ტვინ პიქსი“ (ინგლ. Twin Peaks) — ამერიკული სატელევიზიო მისტიკური დრამატული სერიალი, შექმნილი მარკ ფროსტისა და დეივიდ ლინჩის მიერ. სერიალში მოთხრობილია ფედერალური საგამოძიებო ბიუროს აგენტ დეილ კუპერის (კაილ მაკლაქლენი) ამბავი, რომელიც იძიებს ქალაქ ტვინ პიქსის მკვიდრის, ლორა პალმერის (შერილ ლი) მკვლელობას. სერიალის საცდელი სერია ეთერში გავიდა ABC-ზე, 1990 წლის 18 აპრილს. შვიდი ეპიზოდის შემდეგ სერიალი განახლდა და დაიწყო მეორე სეზონი, რომელიც გაგრძელდა 1991 წლის 10 ივნისამდე. ტვინ პიქსი არის გამოგონილი ქალაქი ვაშინგტონის შტატის ტერიტორიაზე. ექსტერიერების გადაღებები მიმდინარეობდა ვაშინგტონის შტატში, სნოკუოლმისა და ნორზ-ბენდში, დამატებითი ექსტერიერები კი გადაიღეს სამხრეთ კალიფორნიაში. ინტერიერული სცენების დიდი ნაწილი გადაიღეს სან-ფერნანდოს ველზე მდებარე საწყობში. ტვინ პიქსი იქცა 1990 წლის ერთ-ერთ ყველაზე წარმატებულ სატელევიზიო პროექტად, როგორც ამერიკის, ასევე მსოფლიო მასშტაბით. სერიალს მოჰყვა საკულტო წარმატებაც. იგი იქცა პოპულარული კულტურის ნაწილად, რომელიც შემდგომში ხშირად უხსენებიათ სხვა სატელევიზიო გადაცემებში, რეკლამებში, კომიქსებში, ვიდეოთამაშებში, ფილმებსა და სიმღერების ტექსტებში. თუმცა, სერიალის პოპულარობამ ოდნავ იკლო, ამიტომ ABC-მ მოითხოვა მეორე სეზონის შუა ეპიზოდებისთვის ლორას მკვლელის ვინაობის განხილვა. 1992 წელს სერიალს მოჰყვა სრულმეტრაჟიანი ფილმიც, რომელიც წარმოადგენს როგორც სერიალის პროლოგს, აგრეთვე მის დასასრულსაც. TV Guide-მა პირველი ეპიზოდი შეიყვანა ყველა დროის უდიდესი ეპიზოდების სიის 25-ე ადგილზე. თავად სერიალი 2002 წელს ამავე რესურსის ყველა დროის 50 უდიდესი სატელევიზიო შოუს სიაში 45-ე ადგილს იკავებდა. 2013 წელს იგი მოხვდა ნაადრევად დახურული 60 შოუს სიაში. Time-მა ტვინ პიქსი 2007 წელს დაასახელა ყველა დროის უდიდეს სატელევიზიო შოუს შორის.Entertainment Weekly-ის „უახლეს სატელევიზიო კლასიკაში“ სერიალმა 49-ე ადგილი დაიკავა. გასული 25 წლის საუკეთესო საკულტო შოუებში მან მე-12 ადგილი დაიკავა. სერიალის 2017 წლის გაგრძელებამ ასევე მოიპოვა კრიტიკოსთა აღიარება.